DA Den Europæiske Unions Tidende C 72/35

EUROPOLS STYRELSESRÅDS AFGØRELSE

af 20. marts 2007

om fastsættelse af bestemmelser for de aftaler, der regulerer den administrative gennemførelse af Europol-ansattes deltagelse i fælles efterforskningshold

(2007/C 72/16)

EUROPOLS STYRELSESRÅD HAR —

under henvisning til Europol-konventionen, som ændret ved Rådets retsakt af 28. november 2002, om udarbejdelse på grundlag af artikel 43, stk. 1, i konventionen om oprettelse af en europæisk politienhed af en protokol og under henvisning til protokollen om privilegier og immuniteter for Europol, medlemmer af Europols organer samt Europols vicedirektører og ansatte, særlig artikel 3a, og

under henvisning til udtalelsen fra den fælles kontrolinstans, og

ud fra følgende betragtninger:

Styrelsesrådet fastsætter med to tredjedeles flertal bestemmelserne for de aftaler, der regulerer den administrative gennemførelse af Europol-ansattes deltagelse i fælles efterforskningshold.

VEDTAGET FØLGENDE AFGØRELSE:

Artikel 1

Definitioner

I denne afgørelse forstås ved:

(a) »fælles efterforskningshold«: det fælles efterforskningshold, som er omhandlet i artikel 3a i Europol-konventionen

(b) »national enhed«: den nationale enhed er det eneste forbindelsesled mellem de kompetente nationale myndigheder og Europol som omhandlet i artikel 4 i Europol-konventionen

(c) »kompetente myndigheder«: medlemsstaternes eksisterende offentlige instanser, som efter national ret har kompetence med hensyn til forebyggelse og bekæmpelse af kriminalitet i overensstemmelse med artikel 2, stk. 4, i Europol-konventionen.

Artikel 2

Aftaler

1. Den administrative gennemførelse af Europol-ansattes deltagelse i fælles efterforskningshold skal foreskrives i en aftale, der indgås mellem Europols direktør og de kompetente myndigheder i medlemsstaterne, som har ansvaret for at etablere det pågældende efterforskningshold.

2. De nationale enheder i de deltagende medlemsstater skal inddrages ved indgåelsen af aftalerne.

Artikel 3

Mandat for Europol-ansatte, som deltager i fælles efterforskningshold

1. Aftalerne skal indeholde en beskrivelse af opgaver, rettigheder og pligter for Europol-ansatte, som deltager i fælles efterforskningshold.

2. Det skal af aftalerne eksplicit fremgå, at Europol-ansatte, som deltager i et fælles efterforskningshold, skal bistå holdets medlemmer i overensstemmelse med Europol-konventionen og i overensstemmelse med national ret i den medlemsstat, hvor holdet arbejder.

Artikel 4

Ledelse og tilsyn

1. Det skal i aftalerne fastsættes, at Europol-ansatte, som deltager i et fælles efterforskningshold, skal udføre deres opgaver under ledelse af de(n) i aftalen anførte holdleder/-ledere.

2. Aftalerne skal foreskrive, at Europol-ansatte har ret til ikke at udføre ordrer, som de mener, er i modstrid med deres pligter i henhold til Europol-konventionen. Den Europol-ansatte skal i dette tilfælde underrette Europols direktør herom, som dernæst rådfører sig med holdlederen/-lederne om at finde en løsning. Hvis der ikke findes en løsning, som er tilfredsstillende for begge parter, skal direktøren have beføjelse til at ophæve aftalen.

Artikel 5

Adgang til oplysninger

Af aftalerne skal det eksplicit fremgå, at Europol-ansatte, som deltager i fælles efterforskningshold, skal have adgang til Europols edb-baserede system i overensstemmelse med bestemmelserne i Europol-konventionen og de gældende sikkerhedsbestemmelser (1) i hele den periode, deres medlemskab af det fælles efterforskningshold varer.

Artikel 6

Omkostninger og udstyr

Aftalerne skal regulere omkostningsfordelingen, herunder forsikringer som følge af Europol-ansattes deltagelse i fælles efterforskningshold, og skal beskrive de betingelser, hvorunder alt udstyr leveret af Europol kan anvendes af medlemmerne af det fælles efterforskningshold.

Artikel 7

Ophævelse

Det skal af aftalerne fremgå, at de på ethvert tidspunkt kan ophæves, hvis en af parterne giver meddelelse herom.

Artikel 8

Ikrafttræden

Denne afgørelse træder i kraft den 30. marts 2007.

Udfærdiget i Haag, den 20. marts 2007 Hans-Jürgen FÖRSTER Formand for Styrelsesrådet

(1) Som anført i strategien for kommunikationsforbindelser, der anvendes til at behandle Europol-oplysninger — Dokument 2450-16 (#16991)